   ο φύλλο της αριθμ.418/2016 αποφ. Εκουσίας ν.3869/10 Ειρηνοδικείου Πατρών


Εκουσία ν.3869/10                                            ΕΘ
Αριθμός   418/2016
ΤΟ ΕΙΡΗΝΟΔΙΚΕΙΟ  ΠΑΤΡΩΝ

       Συγκροτήθηκε από τον Ειρηνοδίκη Πατρών Γρηγόρη Κομπολίτη και τη Γραμματέα   Παναγιώτα Τζουβέκα.

       Συνεδρίασε δημόσια στο ακροατήριο του στις 16 Σεπτεμβρίου 2016  για να δικάσει την παρακάτω υπόθεση μεταξύ:

      Της αριθ. καταθ. αίτησης 851/2012:

Του αιτούντος: Ανδρέα Παπαδόπουλου του Νικολάου, κατοίκου Πατρών, με ΑΦΜ 079347804, που παραστάθηκε μετά της πληρεξουσίας του δικηγόρου Βασιλικής Αντωνάτου-Βουκελάτου.
Της μετέχουσας στη δίκη πιστώτριας, η οποία κατέστη διάδικος μετά τη νόμιμη κλήτευση της [άρθρα 5 ν.3869/2010 και 748 παρ.2 ΚΠολΔ] και παρίσταται ως εξής:
1) Η εδρεύουσα στην Αθήνα ανώνυμη τραπεζική εταιρία με την επωνυμία «ΤΡΑΠΕΖΑ ΠΕΙΡΑΙΩΣ Α.Ε.», νόμιμα εκπ/νη, ενεργούσα για τις απαιτήσεις της «ΓΕΝΙΚΗΣ ΤΡΑΠΕΖΑΣ ΤΗΣ ΕΛΛΑΔΟΣ ΑΕ» ως καθολική διάδοχος αυτής λόγω συγχωνεύσεως, που παραστάθηκε δια της πληρεξουσίας της δικηγόρου Κωνσταντίνας Καλαπόδη. 
Της αριθ. κατ. αίτησης 1099/2012.

Της αιτούσας: Γεωργίας Νιφόρα του Άγγελου, συζ. Ανδρέα Παπαδόπουλου, κατοίκου Πατρών,  με ΑΦΜ 104105086, που παραστάθηκε μετά της πληρεξουσίας του δικηγόρου Βασιλικής Αντωνάτου-Βουκελάτου.
Των μετεχουσών στη δίκη πιστώτριες, οι οποίες κατέστησαν διάδικοι μετά τη νόμιμη κλήτευση τους [άρθρα 5 ν.3869/2010 και 748 παρ.2 ΚΠολΔ] και παρίστανται ως εξής:
1) Η εδρεύουσα στην Αθήνα ανώνυμη τραπεζική εταιρία με την επωνυμία «Αγροτική Τράπεζα Ελλάδος Α.Τ.Ε.», νόμιμα εκπ/νη, που δεν παραστάθηκε, 
2) Η εδρεύουσα στην Αθήνα ανώνυμη τραπεζική εταιρία με την επωνυμία «ΤΡΑΠΕΖΑ ΠΕΙΡΑΙΩΣ Α.Ε.», νόμιμα εκπ/νη, ως καθολική διάδοχος της ανώνυμης τραπεζικής εταιρίας με την επωνυμία «ΓΕΝΙΚΗ ΤΡΑΠΕΖΑ ΤΗΣ ΕΛΛΑΔΟΣ», που παραστάθηκε δια του πληρεξουσίου της δικηγόρου Παναγιώτη Τσακανίκα.

Της κυρίως παρεμβαίνουσας: ανώνυμης τραπεζικής εταιρείας με την επωνυμία  «ΤΡΑΠΕΖΑ ΠΕΙΡΑΙΩΣ Α.Ε.», που εδρεύει στην Αθήνα, οδός Αμερικής αρ. 4 και εκπροσωπείται νόμιμα, ως ειδικής διαδόχου των περιουσιακών στοιχείων του υπό ειδική εκκαθάριση πιστωτικού ιδρύματος με την επωνυμία «ΑΓΡΟΤΙΚΗ ΤΡΑΠΕΖΑ ΤΗΣ ΕΛΛΑΔΟΣ Α.Ε.», που εδρεύει στην Αθήνα και εκπροσωπείται νόμιμα, που έχουν μεταβιβαστεί στην προς την Τράπεζα Πειραιώς δυνάμει της με αριθμό 4/27.7.2012 αποφάσεως της ΤτΕ (ΦΕΚ τ.Β 2209/2012). Η Τράπεζα Πειραιώς τυγχάνει ειδική διάδοχος των απαιτήσεων που απορρέουν από τις υπ΄αριθμ. 3190200600020000 σύμβαση στεγαστικού δανείου, που χορηγήθηκε από την «ΑΓΡΟΤΙΚΗ ΤΡΑΠΕΖΑ ΤΗΣ ΕΛΛΑΔΟΣ Α.Ε.» και οι οποίες μεταβιβάστηκαν στην Τράπεζα Πειραιώς ως στοιχείο του ενεργητικού της δυνάμει της από 27.7.2012 συμβάσεως και στο πλαίσιο της με αριθμό 4/27.7.2012 αποφάσεως της ΤτΕ (ΦΕΚ τ. Β 2209/2012), η οποία παραστάθηκε δια του πληρεξουσίου της δικηγόρου Παναγιώτη Τσακανίκα.
        Οι αιτούντες με τις υπό ημερομηνία 9-7-2012και 27-8-2012 αιτήσεις  τους, που απηύθυναν προς το Δικαστήριο αυτό και για όσους λόγους εκθέτουν στα σχετικά δικόγραφα, ζήτησαν να γίνουν δεκτά τα αιτήματά τους.

 Για τη συζήτηση των αιτήσεων ορίστηκαν με τις υπ’ αριθμ. 851/2012 και 1099/2012 πράξεις της Ειρηνοδίκη, δικάσιμος για την 851/12 η 8-1-16 και μετά από αναβολή αυτή που αναφέρεται στην αρχή της παρούσας απόφασης και για την 1099/12 αυτή που αναφέρεται στην αρχή της παρούσας απόφασης. 

Το Δικαστήριο μετά την εκφώνηση των υποθέσεων από το οικείο πινάκιο και κατά τη σειρά της εγγραφής τους σ' αυτό, διέταξε τη συνεκδίκαση των υποθέσεων αυτών λόγω συνάφειας.
Μελέτησε τη δικογραφία.

Σκέφθηκε σύμφωνα με το νόμο.

Με την απόφαση ΕΠΑΘ 46/1/27.7.2012 ανακλήθηκε η άδειας λειτουργίας του πιστωτικού ιδρύματος με την επωνυμία «Αγροτική Τράπεζα της Ελλάδος Α.Ε.»,  τέθηκε σε ειδική εκκαθάριση και έγινε ορισμός ειδικού εκκαθαριστή,.  Με τις δε 4/27-/7/2012   (ΦΕΚ Β 2209 27.7.2012) και 8/2013 (ΦΕΚ Β 112 24.1.2013) αποφάσεις της Επιτροπής μέτρων εξυγίανσης της Τράπεζας μεταβιβάστηκαν στο πιστωτικό ίδρυμα με την επωνυμία «Τράπεζα Πειραιώς Α.Ε.» όλες οι συμβατικές σχέσεις του υπό ειδική εκκαθάριση πιστωτικού ιδρύματος με την επωνυμία «Αγροτική Τράπεζα της Ελλάδος Α.Ε.» με τρίτους, στις οποίες υποκαθίσταται πλήρως  και αυτοδικαίως η «Τράπεζα Πειραιώς Α.Ε.», καθώς και το σύνολο του ενεργητικού και παθητικού της  «Αγροτική Τράπεζα της Ελλάδος Α.Ε.» (δικαιώματα, αξιώσεις, υποχρεώσεις και βάρη κάθε είδους), εκτός από τις συμβατικές σχέσεις και τα περιουσιακά στοιχεία που περιγράφονται στον αριθμό 2 υπό στοιχεία α` έως και ιστ), που αναφέρονται εφεξής συνολικά ως «μη μεταβιβαζόμενα στοιχεία»  στην απόφαση. Συνεπώς κατά την άσκηση της ένδικης  μ’ αρθ. κατ. 1099/12 αίτησης με την κατάθεσή της, που έγινε στις 5-9-12,   παθητικά νομιμοποιούμενη για την επίδικη έννομη σχέση από την 319-2006-00020-000  δανειακή σύμβαση,  ήταν η «Αγροτική Τράπεζα της Ελλάδος Α.Ε.». Ήδη όμως κατά  το χρόνο συζήτησης της αίτησης, κατά τον οποίο εξετάζεται η διαδικαστική προϋπόθεση της νομιμοποίησης, έγινε ειδικός διάδοχος της απαίτησης από τη σύμβαση αυτή  η  τραπεζική εταιρία «Τράπεζα Πειραιώς Α.Ε.» , η οποία πλέον νομιμοποιείται, ως «εκ του νόμου διάδικος» (αρθ. 5 ν. 3869/10), να μετέχει στη ρύθμιση της απαίτησης από τη δανειακή αυτή σύμβαση. Η   ειδική αυτή διάδοχος, με δήλωση του πιο πάνω πληρεξουσίου δικηγόρου της, που καταχωρήθηκε στα πρακτικά της δίκης και με τις προτάσεις της  που κατατέθηκαν  επί της έδρας, άσκησε παραδεκτά κατ’ αρθ. 54 παρ.1 εδ. β` ΠτωχΚ σε συνδυασμό με το άρθ. 15 ν.3869/2010, κύρια παρέμβαση, ως ειδική διάδοχος της μετέχουσας «Αγροτική Τράπεζα της Ελλάδος Α.Ε.». Η ασκηθείσα κύρια παρέμβαση είναι νόμιμη (άρθ. 79 και 741 ΚΠολΔ), καθόσον είναι πρόδηλο το έννομο συμφέρον της κυρίως παρεμβαίνουσας, λόγω της επελθούσας, μετά την κατάθεση της υπό κρίση αίτησης,  ειδικής διάδοχής στις απαιτήσεις  της μετέχουσας κατά της αιτούσα, των οποίων ζητείται η ένταξη στις διατάξεις του ν. 3869/10,  και συνεπώς πρέπει, συνεκδικαζόμενη με την αίτηση (άρθρ. 741 ΚΠολΔ σε συνδ. με τα άρθρ. 225 παρ. 2, 246 και 591 παρ. 1 του ίδιου Κώδικα), να ερευνηθεί περαιτέρω και στην ουσία της.

Με τις μ’ αρθ. κατ. 851 και 1099/12  κρινόμενες αιτήσεις οι αιτούντες σύζυγοι επικαλούμενοι έλλειψη πτωχευτικής ικανότητας και μόνιμη αδυναμία πληρωμής των ληξιπρόθεσμων χρηματικών οφειλών τους προς τις μετέχουσες πιστώτριες, ζητούν, τη  ρύθμιση των χρεών τους, η δε αιτούσα και με την εξαίρεση από τη ρευστοποίηση της περιγραφόμενης κύριας κατοικίας τους, ιδιοκτησίας της,  σύμφωνα με το σχέδιο διευθέτησης που υποβάλλουν και αφού ληφθούν υπόψη η περιουσιακή και οικογενειακή τους κατάσταση που εκθέτουν αναλυτικά, με σκοπό την απαλλαγή τους απ’ αυτά.

 Με το παραπάνω περιεχόμενο οι αιτήσεις, οι οποίες είναι πλήρως ορισμένες απορριπτομένου του αντίθετου ισχυρισμού της μετέχουσας, αρμόδια φέρονται για συζήτηση στο δικαστήριο αυτό, κατά τη διαδικασία της εκούσιας δικαιοδοσίας των αρθ. 741 επ. ΚΠολΔ (άρθρο 3 ν.3869/2010), εφόσον τηρήθηκε η προβλεπόμενη από το νόμο προδικασία, με την αποτυχία του  δικαστικού συμβιβασμού και δεν εκκρεμεί άλλη αίτηση των  αιτούντων για ρύθμιση των χρεών τους στο Δικαστήριο αυτό ή άλλο Ειρηνοδικείο της χώρας, ούτε έχει εκδοθεί άλλη απόφαση  ρύθμισης με απαλλαγή από τις οφειλές τους, ή απορριπτική απόφαση προγενέστερης  αίτησης για ουσιαστικούς λόγους, ή  απόφαση που διέταξε την έκπτωση των αιτούντων   για τους λόγους του αρθ. 11 παρ. 2,  ή   απόφαση  περί μη απαλλαγή τους   κατ’ αρθ. 11 παρ. 1, ή περί έκπτωσής τους για τους λόγους που  αναφέρονται στο αρθ. 10 παρ. 1 και 2 .

Παραπέρα οι αιτήσεις   είναι νόμιμες, στηριζόμενες  στις διατάξεις των άρθρων 1, 4, 8, 9 και 11 του ν. 3869/2010, όπως ισχύει μετά την τροποποίησή του με το ν. 4161/13, καθόσον με βάση τα εκτιθέμενα σ’ αυτή περιστατικά συντρέχουν οι προϋποθέσεις υπαγωγής των  αιτούντων   στις ρυθμίσεις   του νόμου, εφόσον πρόκειται για φυσικά πρόσωπα, στερούμενα πτωχευτικής ικανότητας, τα χρέη τους  δεν περιλαμβάνονται στα εξαιρούμενα της  ρύθμισης και έχουν ήδη περιέλθει σε κατάσταση μόνιμης αδυναμίας πληρωμής των ληξιπρόθεσμων χρεών τους.  Επομένως πρέπει να εξεταστούν  παραπέρα ως προς την ουσιαστική τους βασιμότητα, σαν να ήταν παρούσα  η μετέχουσα «Αγροτική Τράπεζα της Ελλάδος Α.Ε.»,   στην οποία  επιδόθηκε νόμιμα και εμπρόθεσμα η  αίτηση και η οποία αν και κλητεύθηκε για τη σημερινή δικάσιμο, κατά την οποία η υπόθεση   εκφωνήθηκε νόμιμα από τη σειρά του πινακίου δεν παραστάθηκε  (βλ. την 10828Γ/25-9-12 έκθεση επίδοσης του δικαστικού επιμελητή   στο  Πρωτοδικείο Αθηνών Λ. Νίκου  ),  συνεκδικαζόμενες (αρθ. 741 και 246 ΚΠολΔ), καθόσον διευκολύνεται η διεξαγωγή της δίκης, λόγω των κοινών εισοδημάτων και  βιοτικών  αναγκών των αιτούντων συζύγων, της ταύτισης   χρεών τους (συνοφειλέτες σ’ ολόκληρο), εφόσον οι υποθέσεις υπάγονται στην ίδια διαδικασία και επέρχεται μείωση των εξόδων, ενώ δε θίγεται ο προσωποπαγής χαρακτήρας του δικαιώματος κάθε οφειλέτη, αφού στην ίδια απόφαση θα περιέχονται δυο χωριστές ατομικές ρυθμίσεις.
Από τα έγγραφα, που παραδεκτά και νόμιμα προσκομίζουν και επικαλούνται οι διάδικοι, αποδείχθηκαν τα ακόλουθα: Οι αιτούντες είναι σύζυγοι, έχουν γεννηθεί, ο αιτών  το 1975 και η αιτούσα το 1978 και έχουν  δύο ανήλικα παιδιά   ηλικίας  2 και 5  ετών.  Ο αιτών εργαζόταν μέχρι το τέλος του 2011 ως ιδιωτικός υπάλληλος σε διάφορες εργασίες (οδηγός ΤΑΧΙ κλπ), έκτοτε δε παραμένει άνεργος (βλ. δελτία ανεργίας ΟΑΕΔ). Η αιτούσα από 25-1-2013 έχει λάβει επαγγελματική άδεια και ασχολείται με το λιανικό εμπόριο σε υπαίθριους πάγκους (βλ. βεβαίωση έναρξης επαγγέλματος της Γ’ ΔΟΥ Πατρών), τα τελευταία δε δύο έτη 2014 και 2015, δηλώνει ακαθάριστα έσοδα 19.075 και 16.097 ευρώ αντίστοιχα (βλ. φορολογικές δηλώσεις Ε1 και Ε3).  Διαμένουν στο με στοιχ. Α-2   διαμέρισμα του 1ου ορόφου της πολυκατοικίας  επί της οδού Πρωτογένους 29 στην Εγλυκάδα Πατρών ιδιοκτησίας της αιτούσας, το οποίο αποτελεί την κύρια κατοικία τους.

Σε χρόνο προγενέστερου του έτους από την κατάθεση των αιτήσεων είχε χορηγηθεί στον  αιτούντα από την τράπεζα «GENIKI BANK» την οποία διαδέχθηκε, λόγω συγχωνεύσεως με απορρόφηση, η μετέχουσα «ΤΡΑΠΕΖΑ ΠΕΙΡΑΙΩΣ Α.Ε.», η οποία εξομοιώνεται με καθολική διάδοχο, ένα δάνειο, με υπόλοιπο οφειλής κατά το χρόνο κοινοποίησης της αίτησης,  13.137,47 ευρώ. Στη σύμβαση αυτή έχει συμβληθεί ως εγγυήτρια, ευθυνόμενη σ’ ολόκληρο η αιτούσα (βλ. το από 10-8-12 έγγραφο της τράπεζας). Επίσης από την ίδια τράπεζα του έχει χορηγηθεί μια πιστωτικά κάρτα με υπόλοιπο οφειλής στις 13-3-12, 1.397,22 ευρώ (βλ. βεβαίωση οφειλών)

Στην αιτούσα έχει χορηγηθεί από την «ΑΓΡΟΤΙΚΗ ΤΡΑΠΕΖΑ Της ΕΛΛΑΔΟΣ ΑΕ», την οποία διαδέχθηκε, κατά τα προλεχθέντα η μετέχουσα «ΤΡΑΠΕΖΑ ΠΕΙΡΑΙΩΣ Α.Ε.», ένα στεγαστικό δάνειο με υπόλοιπο οφειλής στις 16-3-12, 98.967,27 ευρώ (βλ. βεβαίωση οφειλών). Η απαίτηση της μετέχουσας από το δάνειο αυτό, είναι εξοπλισμένη με εμπράγματη ασφάλεια και συγκεκριμένα με προσημείωση υποθήκης στο πιο πάνω ακίνητο της κατοικίας της αιτούσας. Η  μετέχουσα δεν προσκόμισε επικαιροποιημένη κατάσταση για το υπόλοιπο της οφειλής   της αιτούσας από το δάνειο αυτό, κατά το χρόνο  της απόφασης, μέχρι τον οποίο συνεχίζει να εκτοκίζεται σύμφωνα με το αρθ. 6 παρ. 3 ν. 3869/10.  

 Τα εισοδήματα των  αιτούντων περιορίζονται στα έσοδα της αιτούσας από την πιο πάνω επαγγελματική της δραστηριότητα, αφού ο αιτών είναι χρόνια άνεργος. Το εισόδημά τους αυτό δε επαρκεί  για την  εξυπηρέτηση των ληξιπρόθεσμων δανειακών τους υποχρεώσεων,  η δε    αρνητική αυτή σχέση  μεταξύ της  ρευστότητας  και των οφειλών τους  κατά την τρέχουσα χρονική  περίοδο   δεν αναμένεται να βελτιωθεί  τουλάχιστο στο εγγύς μέλλον, λαμβανομένων υπόψη της οικονομικής κρίσης που μαστίζει τη χώρα, που είχε ως συνέπεια η μεγάλη ανεργία  στον ιδιωτικό τομέα,  η οποία καθιστά εξαιρετικά δύσκολη την εξεύρεση εργασίας από τον αιτούντα με ικανοποιητικές αποδοχές.  Έτσι συντρέχει στην περίπτωση των   αιτούντων   μόνιμη και διαρκής πραγματική αδυναμία πληρωμής των  ληξιπρόθεσμων οφειλών τους   προς τη μετέχουσα    πιστώτρια. 

Η μετέχουσα προβάλλει την ένσταση της δόλιας περιέλευσης των αιτούντων  σε κατάσταση μόνιμης αδυναμίας πληρωμών,  την οποία στηρίζει στο ότι προέβησαν  σε υπερβολικό δανεισμό μη ανταποκρινόμενο στις οικονομικές τους δυνατότητες, παρότι γνώριζαν το χρόνο λήψης των δανείων ότι δε θα μπορούσαν να αντεπεξέλθουν στις δανειακές τους υποχρεώσεις. Η ένσταση αυτή πρέπει ν’ απορριφθεί ως αβάσιμη στην ουσία της. Και αυτό γιατί,   κατά το χρόνο ανάληψης της κύριας δανειακής υποχρέωσης από την αιτούσα, αυτής δηλαδή από το στεγαστικό δάνειο το έτος 2006 ( για το δάνειο από την τράπεζα «GENIKI BANK» δεν προκύπτει ο χρόνος κατάρτισης της σύμβασης ), οι αιτούντες εργάζονταν ως ιδιωτικοί υπάλληλοι με ικανοποιητικές αποδοχές, τέτοιες που τους επέτρεπαν  να ανταποκριθούν στην εξυπηρέτηση των δανειακών τους υποχρεώσεων. Για το λόγο αυτό, προφανώς, οι αρμόδιοι υπάλληλοι των μετεχουσών τραπεζών, αφού έλεγξαν την πιστοληπτική τους ικανότητα ενέκριναν τη χορήγηση των δανείων. Η μεταγενέστερη μείωσή των εισοδημάτων τους οφείλεται σε παράγοντες που δεν μπορούσαν να προβλέψουν και αποτρέψουν, οι οποίοι συνέτειναν στην αδυναμία πληρωμών και συγκεκριμένα στην εντελώς απρόβλεπτη ακόμη και για τους πλέον ειδικούς οικονομική κρίση,  η οποία μαστίζει τη χώρα την τελευταία  εξαετία, και έχει πλήξει κάθε τομέα της ελληνικής αγοράς,  όπως αυτόν της απασχόλησης με συνέπεια την απώλεια χιλιάδων θέσεων εργασίας  και τη συνεχώς αυξανόμενη ανεργία. Μεταξύ αυτών που επλήγησαν ήταν και οι αιτούντες, οι οποίοι απώλεσαν τις εργασίας τους,  ειδικά δε ο αιτών δεν κατέστη έκτοτε δυνατό  να βρει εργασία με ικανοποιητικές αποδοχές. Συνεπώς, δεν συνέτρεχε στο πρόσωπο των αιτούντων  αρχικός δόλος, αφού το ύψος των εισοδημάτων τους από την εργασία τους κατά το χρόνο ανάληψης του κύριου όγκου των δανειακών τους υποχρεώσεων,  τους επέτρεπε να ανταποκριθούν  στην εξυπηρέτησή τους, και συνεπώς δε βρισκόταν κατά το χρόνο ανάληψης των χρεών τους σε οικονομική αδυναμία. Η μεταγενέστερη μείωση των εισοδημάτων τους  οφείλεται σε εξωγενείς παράγοντες εκτός της σφαίρας επιρροής τους, που  δεν μπορούσαν να προβλέψουν και αποτρέψουν, γι’ αυτό και δε συντρέχει  ούτε  ενδεχόμενος δόλος, αφού δεν υπήρχε τότε δυνατότητα πρόβλεψης τέτοιας αδυναμίας τουλάχιστον για το εγγύς μέλλον, όσο δηλαδή μπορούσαν να προβλέψουν με βάση τα οικονομικά και κοινωνικά δεδομένα  της εποχής.   
  Η ρύθμιση των χρεών των αιτούντων θα γίνει  με μηνιαίες καταβολές  επί   πέντε χρόνια, που  θα αρχίζουν την 1η ημέρα του 1ου μήνα  από την κοινοποίηση σ’ αυτούς της απόφασης (αρθ. 8 παρ. 2 ν. 3869/10, όπως ισχύει μετά την τροποποίησή του με το ν.  4161/13).  Όσον αφορά το ειδικότερο περιεχόμενο της ρύθμισης αυτής, όπως προαναφέρθηκε, τα ετήσια εισοδήματα των αιτούντων περιορίζονται στα εισοδήματα της αιτούσας από την πιο πάνω επαγγελματική της δραστηριότητα, ενώ βαρύνονται με  την υποχρέωση διατροφής των δύο ανήλικων παιδιών τους.  Στις συνήθεις   δαπάνες  για την κάλυψη των βασικών βιοτικών αναγκών  τους, με βάση τις συνθήκες της οικογενειακής τους ζωής και την ηλικία αυτών και των παιδιών τους, περιλαμβάνονται αυτές  για διατροφή,  ένδυση, υπόδηση,  καταναλωτικά αγαθά, μετακινήσεις, λειτουργικά έξοδα κατοικίας (ηλεκτρισμός, ύδρευση, κοινόχρηστα, θέρμανση, επισκευών ),    για κίνηση, συντήρηση και ασφάλιση του αυτοκινήτου,  για υπηρεσίες τηλεφωνίας, για προμήθεια ειδών και για υπηρεσίες ατομικής φροντίδας και για ιατροφαρμακευτική περίθαλψη. Ειδικά τα έξοδα εκπαίδευσης των δύο παιδιών τους είναι μειωμένα λόγω της μικρής ηλικίας τους.  Με βάση τα παραπάνω το ποσό των δαπανών αυτών εκτιμάται σε   1.000  ευρώ μηνιαίως, ποσό το οποίο θα καλυφθεί από το εισόδημα της αιτούσας.  Ενόψει αυτών το ποσό της μηνιαίας δόσης  για  την αιτούσα θα πρέπει να οριστεί σε  250 ευρώ.  Όσον αφορά τον αιτούντα, όπως προαναφέρθηκε, συντρέχουν στο πρόσωπό του εξαιρετικές περιστάσεις και συγκεκριμένα χρόνια ανεργία (είναι άνεργος από το  τέλος του 2011) και ανεπάρκεια εισοδήματος για την κάλυψη των βασικών βιοτικών αναγκών της οικογένειάς του. Γι’ αυτό θα πρέπει,   κατ’ εφαρμογή της διάταξης του αρθ. 8 παρ. 5 ν. 3869/10 να οριστούν μηδενικές καταβολές, συγχρόνως δε να οριστεί  νέα δικάσιμος η 16-6-2017  προκειμένου να ελεγχθεί η τυχόν μεταβολή της περιουσιακής του κατάστασης και των εισοδημάτων του και να προσδιοριστούν ενδεχομένως  μηνιαίες καταβολές για τον υπολειπόμενο χρόνο της ρύθμισης.
Στα περιουσιακά στοιχεία της αιτούσας περιλαμβάνεται   το πιο πάνω διαμέρισμα της κατοικίας τους, για το οποίο  υποβάλλεται αίτημα υπαγωγής τους στην  προβλεπόμενη  από τη διάταξη του  αρθ. 9 παρ. 2 ν. 3869/10 ρύθμιση για εξαίρεση από την εκποίηση. Αντίθετα το αίτημα για υπαγωγή στην ίδια ρύθμιση ανοικτής θέσης στάθμευσης στην ίδια πολυκατοικία   με στοιχ.  «2η ΘΕΣΗ ΓΚΑΡΑΖ», επί της οποίας η αιτούσα   έχει δικαίωμα αποκλειστικής χρήσης, δεν είναι νόμιμο, γιατί δεν είναι δικαιούχος εμπραγμάτου δικαιώματος κυριότητας, ψιλής κυριότητας ή επικαρπίας επ’ αυτής, όπως απαιτεί ο νόμος.  Ακόμη ο αιτών είναι κύριος ενός  ΙΧΕ αυτοκινήτου, 1.341 κυβ. εκ., με έτος πρώτης κυκλοφορίας το 2000, του οποίου η εμπορική αξία,   λόγω και της παλαιότητάς του,  κρίνεται μικρή,  τέτοια που δεν πρόκειται να προκαλέσει αγοραστικό ενδιαφέρον,  γι’ αυτό και δεν πρέπει να διαταχθεί η κατ’ αρθ. 9 παρ. 1 ν. 3839/10 εκποίησή του.

  Παραπέρα η αιτούσα  θα πρέπει να ενταχθεί στη ρύθμιση του αρθ. 9 παρ. 2 για μηνιαίες καταβολές προκειμένου να εξαιρεθεί από την εκποίηση η πιο πάνω    κύρια κατοικία της, δηλαδή  το με στοιχ. Α-2   διαμέρισμα του 1ου ορόφου της πολυκατοικίας  επί της οδού Πρωτογένους 29 στην Εγλυκάδα Πατρών ιδιοκτησίας της , με την καταβολή ποσού ίσου  με το 80% της  αντικειμενικής της αξίας, η καταβολή του οποίου είναι υποχρεωτική από το νόμο (βλ. Ειρ.Πατρ. 407/13, 265/14 ΝΟΜΟΣ, Αθ. Κρητικός «Ρύθμιση των οφειλών υπερχρεωμένων φυσικών προσώπων» 3η εκδ. σελ. 338 επ.).  Η αντικειμενική της αξία της οικίας, ανέρχεται σε 68.095,13 ευρώ,  σύμφωνα με το φύλλο υπολογισμού αντικειμενικής αξίας της συμβ/φου  Πατρών  Ιωαν.  Καζάνη. Το ποσό αυτό της αντικειμενικής  αξία δεν υπερβαίνει το όριο του αφορολογήτου ποσού για  έγγαμο φορολογούμενο, όπως η  αιτούσα, όπως απαιτεί ο νόμος για την εξαίρεσή του από την εκποίηση.  Στα πλαίσια λοιπόν της ρύθμισης αυτής του αρθ. 9 παρ. 2 ν. 3869/10, θα πρέπει να οριστούν μηνιαίες καταβολές για τη διάσωση της κύριας κατοικίας της αιτούσας, συνολικού ποσού ίσου με το 80% της αντικειμενικής της αξίας, δηλαδή το ποσό των  54.476,10    ευρώ (  68.095,13 Χ80%).  Όσον αφορά το χρόνο αποπληρωμής του ποσού αυτού των 54.476,10  ευρώ, θα πρέπει να οριστεί σε 20 χρόνια, λαμβανομένων  υπόψη, του ύψους του χρέους που πρέπει να πληρώσει για τη διάσωση της κατοικίας της, της οικονομικής  της δυνατότητας και της ηλικίας της.  Έτσι το ποσό κάθε μηνιαίας δόσης ανέρχεται σε 226,98    ευρώ, δηλαδή    54.476,10   ευρώ:   240  (20 χρόνια Χ 12 ). Επίσης θα πρέπει να  χορηγηθεί στην αιτούσα περίοδος χάριτος ,   πέντε χρόνων, ώστε να μη συμπέσει η τελευταία αυτή ρύθμιση με την πιο πάνω των καταβολών επί  τριετία, και να επιβαρυνθεί με δύο μηνιαίες δόσεις με  κίνδυνο να φανεί ασυνεπής στις υποχρεώσεις της και να εκπέσει της ρύθμισης του αρθ. 8 παρ. 2. Η καταβολή λοιπόν των δόσεων για τη διάσωση της κατοικίας της  αιτούσας   θα  ξεκινήσει μετά λήξη των καταβολών επί 5ετία,  και θα γίνει  χωρίς ανατοκισμό με το μέσο επιτόκιο στεγαστικού δανείου με το κυμαινόμενο επιτόκιο, που θα ισχύει κατά το χρόνο της αποπληρωμής, σύμφωνα με το στατιστικό δελτίο της Τράπεζα της Ελλάδος αναπροσαρμοζόμενο με επιτόκιο αναφοράς αυτό των Πράξεων Κύριας Αναχρηματοδότησης της Ευρωπαϊκής Κεντρικής Τράπεζας.

Με την εξάντληση του ποσού   των 54.476,10    ευρώ   του 80% της αντικειμενικής αξίας της κατοικίας, δεν μπορεί να ικανοποιηθεί το υπόλοιπο της απαίτησης της  μετέχουσας από το στεγαστικό δάνειο,  που θα ικανοποιηθεί προνομιακά λόγω της εμπράγματης ασφάλειας, γιατί δεν μπορεί από το νόμο να επιβληθεί άλλη υποχρέωση στην αιτούσα.

Κατά συνέπεια των παραπάνω πρέπει η να γίνουν δεκτές   οι αιτήσεις  ως βάσιμες και στην ουσία τουςς και να ρυθμιστούν τα χρέη των αιτούντων  με σκοπό την απαλλαγή τους  με την τήρηση των όρων της ρύθμισης, εξαιρουμένης της εκποίησης της κύριας κατοικίας της αιτούσας, σύμφωνα με όσα ειδικότερα ορίζονται στο διατακτικό.

Δικαστική δαπάνη δεν επιδικάζεται σύμφωνα με το άρθρο 8 παρ.6 του ν.3869/2010.

 

ΓΙΑ ΤΟΥΣ ΛΟΓΟΥΣ ΑΥΤΟΥΣ
Δικάζει  ερήμην της μετέχουσας «Αγροτική Τράπεζα της Ελλάδος Α.Ε.», κατ’ αντιμωλία των λοιπών διαδίκων.

Συνεκδικάζει τις μ’ αρθ. κατ. 851 και 1099/12    αιτήσεις.
Δέχεται τις αιτήσεις.

Ρυθμίζει τα χρέη του αιτούντος με τον ορισμό μηδενικών μηνιαίων καταβολών προς τη μετέχουσα, οι οποίες θα ξεκινήσουν από τη δημοσίευση της απόφασης και ορίζει νέα δικάσιμο την   16-6-2017 προκειμένου να επανεξεταστεί η υπόθεση και να ελεγχθεί η τυχόν μεταβολή της περιουσιακής του κατάστασης και των εισοδημάτων του και να προσδιοριστούν ενδεχομένως  μηνιαίες καταβολές για τον υπολειπόμενο χρόνο της ρύθμισης.

Ρυθμίζει τα χρέη της αιτούσας με τον ορισμό μηνιαίων καταβολών ποσού 250 ευρώ προς τη μετέχουσα  επί πέντε χρόνια,  οι οποίες θα ξεκινήσουν την 1η ημέρα του πρώτου μήνα μετά την κοινοποίηση προς αυτήν της απόφασης.

Εξαιρεί της εκποίησης την κύρια κατοικία της αιτούσας, δηλαδή το με στοιχ. Α-2 διαμέρισμα του 1ου ορόφου της πολυκατοικίας  επί της οδού Πρωτογένους 29 στην Εγλυκάδα Πατρών,  ιδιοκτησίας της.

Επιβάλλει στην αιτούσα   την  υποχρέωση να καταβάλει για τη διάσωση της κατοικίας του στη  μετέχουσα    το ποσό των   54.476,10 ευρώ, η αποπληρωμή του οποίου θα γίνει σε 20 χρόνια με   240 ισόποσες μηνιαίες καταβολές των  226,98     ευρώ, κάθε μία.  Η καταβολή των μηνιαίων αυτών δόσεων θα  ξεκινήσει  μετά λήξη των καταβολών της ρύθμισης του αρθ. 8 παρ. 2, και θα γίνει  χωρίς ανατοκισμό με το μέσο επιτόκιο στεγαστικού δανείου με το κυμαινόμενο επιτόκιο, που θα ισχύει κατά το χρόνο της αποπληρωμής, σύμφωνα με το στατιστικό δελτίο της Τράπεζα της Ελλάδος αναπροσαρμοζόμενο με επιτόκιο αναφοράς αυτό των Πράξεων Κύριας Αναχρηματοδότησης της Ευρωπαϊκής Κεντρικής Τράπεζας.

Κρίθηκε, αποφασίστηκε και δημοσιεύτηκε στην Πάτρα και στο ακροατήριο του Ειρηνοδικείου Πατρών, σε έκτακτη δημόσια συνεδρίαση  στις  25-10-2016, απόντων των διαδίκων.

Ο ΕΙΡΗΝΟΔΙΚΗΣ                            Η ΓΡΑΜΜΑΤΕΑΣ
